b"\n_START_ARTICLE_\nJoan Coscubiela i Conesa\n_START_SECTION_\nTraject\xc3\xb2ria\n_START_PARAGRAPH_\nNascut al barri de la Barceloneta de Barcelona l'any 1954 i llicenciat en Dret, va comen\xc3\xa7ar a col\xc2\xb7laborar en els despatxos dels advocats laboralistes Francesc Casares i Luis Salvadores. Va participar en la creaci\xc3\xb3 del Gabinet Jur\xc3\xaddic de Comissions Obreres, esdevenint l'advocat de la Federaci\xc3\xb3 de la Construcci\xc3\xb3. A partir de 1984, va representar el sindicat al Consell de Treball, a l'Institut Nacional de la Seguretat Social i al Consell de l'Institut Catal\xc3\xa0 de la Salut. Despr\xc3\xa9s del quart Congr\xc3\xa9s de Comissions Obreres de Catalunya, va ser nomenat Secretari de Relacions i Acci\xc3\xb3 Institucional. Fou secretari general de Comissions Obreres de Catalunya des del sis\xc3\xa8 congr\xc3\xa9s d'aquest sindicat, celebrat el desembre de 1995, substituint Josep Llu\xc3\xads L\xc3\xb3pez Bulla, fins al 4 de desembre de 2008, moment en el qual el va substituir Joan Carles Gallego. El 2009 va rebre la Creu de Sant Jordi per la seva defensa dels drets econ\xc3\xb2mics i socials dels treballadors. Ha estat membre del consell assessor d'Endesa a Catalunya del 2005 al 2015._NEWLINE_\xc3\x89s autor del llibre Empantanados. Una alternativa federal al s\xc3\xb3viet carlista (Ediciones Pen\xc3\xadnsula, 2018), sobre el proc\xc3\xa9s independentista catal\xc3\xa0."